พายุเฮอริเคน “เออร์มา” ถล่มรัฐฟลอริดา ทำไฟฟ้าดับ-น้ำท่วมอ่วม!
พายุเฮอริเคน "เออร์มา" ถล่มรัฐฟลอริดา ทำไฟฟ้าดับ-น้ำท่วมอ่วม!
11 ก.ย. 2560

ศูนย์เฮอร์ริเคนแห่งชาติสหรัฐ (NHC) เปิดเผยว่า พายุเฮอร์ริเคน “เออร์มา” ได้เคลื่อนตัวสู่เขตกัลฟ์โคสต์ของรัฐฟลอริดาแล้วเมื่อวานนี้ตามเวลาสหรัฐ ส่งผลให้เกิดลมแรงกรรโชกและฝนตกหนัก และส่งผลให้ประชาชนกว่า 2.6 ล้านคน รวมทั้งบริษัทเอกชนหลายแห่ง ไม่มีไฟฟ้าใช้ นอกจากนี้ ยังส่งผลให้น้ำท่วมถนนหลายสาย
ทั้งนี้ NHC เตือนว่า พายุเออร์มายังคงมีกำลังลมที่รุนแรง ซึ่งอาจทำให้ต้นไม้ล้มและไฟฟ้าดับในอีกหลายพื้นที่ นอกจากนี้ ยังทำให้เกิดคลื่นพายุซัดฝั่ง หรือ “สตอร์มเสิร์ช” ที่มีความสูง 15 ฟุต (4.6 เมตร)
รายงานระบุว่า รัฐฟลอริดาได้สั่งอพยพประชาชนกว่า 6.5 ล้านคนในพื้นที่ตอนใต้ของรัฐ หลังจากที่พายุเออร์มาได้เคลื่อนตัวเข้าสู่พื้นที่ดังกล่าว โดยประชาชนได้รับคำแนะนำให้เข้าไปอาศัยที่ศูนย์พักพิงชั่วคราวซึ่งมีอยู่ประมาณ 650 แห่ง
ด้าน นายบร็อค ลอง ผู้อำนวยการสำนักงานจัดการภาวะฉุกเฉินของรัฐบาลกลางสหรัฐ (FEMA) เปิดเผยว่า เจ้าหน้าที่สหรัฐกำลังเตรียมพร้อมรับมือผลกระทบจากพายุเฮอร์ริเคนเออร์มา โดยระบุว่า พายุเออร์มายังคงเป็นภัยคุกคามที่จะส่งผลกระทบอย่างหนักต่อสหรัฐ ทั้งในฟลอริดา หรือบางรัฐทางตะวันออกเฉียงใต้


